Дзяржаўная ўстанова адукацыі

“Яслі-сад аг. Нарач”

**Наш госць Васіль Вітка**

**і яго часопіс “Вясёлка**

Канспект занятка для старэйшай групы

Адукацыйная вобласць: развіццё маўлення і культуры маўленчых зносін

Падрыхтавала:

Выхавацель першай кваліфікацыйнай катэгорыі

Янкоўская М.І.

Тэма: “Наш госць Васіль Вітка і яго часопіс “Вясёлка”.

Від: тэматычны.

Праграмныя задачы: фарміраваць уяўленні пра часопіс “Вясёлка” і яе аўтара, беларускага пісьменніка В.Вітку, пра вусную народную творчасць (казкі, лічылкі, загадкі, гульні); развіваць уменні дапасоўваць прыметнікі да назоўнікаў, правільна карыстацца інтанацыяй; выхоўваць цікавасць да мастацкіх твораў В. Віткі.

Метады і прыёмы: размова, сюрпрызны момант, гульні, чытанне лічылкі, чытанне вершаў, практыкаванне.

Папярэдняя работа: чытанне беларускіх народных казак, завучванне вершаў, развучванне беларускіх народных гульняў.

Абсталяванне: партрэт В.Віткі, часопіс “Вясёлка”, касцюмы вавёрачкі, коціка, малюнкі да казкі “Вавёрчына гора”, два кошыкі, арэхі, капялюш, два абручы.

Ход занятка: - Дзеці, паглядзіце, колькі да нас завітала гасцей. Давайце мы з імі павітаемся. (Добры дзень) Я бачу, што ў вас сёння добры настрой. Гэта цудоўна! Але мне хочацца даведацца, як вы ведаеце беларускую мову. Я прапаную вам пагуляць у гульню “Перакладчыкі”. Станавіцеся ў круг.

 Часопіс - журнал.

 Вясёлка – радуга.

 Пісьменнік – писатель.

 Вавёрка – белка.

 Каваль – кузнец.

 Капялюш – шляпа.

 Добрай раніцы – доброе утро.

Малайцы! Вы ўсе словы правільна назвалі. А ці любіце вы падарожнічаць? Так. А хочаце сёння адправіцца ў падарожжа па творах В.Віткі.(...) Хто з вас скажа, а хто такі В.Вітка? (Адказы дзяцей)

 Паглядзіце, калі ласка, на партрэт. Гэта Васіль Вітка. Здаецца, ён глядзіць на кожнага з нас добрымі вачыма і вітаецца: - Добры дзень, дзеці! В.Вітка слынны майстар слова і ўдумлівы педагог быў адным з першых, хто клапатліва, зацікаўлена, з бацькоўскай любасцю ўзяўся абнаўляць і папаўняць забаўляльны “рэпертуар” нашай дзятвы, прымусіў звярнуць увагу на гэты жанр у нашай літаратуры. Ён загаварыў з дзецьмі на мове, такой жа непасрэднай, як і сама дзіцячая душа. Даўно, калі вашы таты і мамы былі такімі, як вы зараз, беларускі пісьменнік В.Вітка вырашыў выпусціць часопіс, у якім будуць змяшчацца цікавыя і займальныя казкі, гісторыі, вершы, загадкі для дзяцей. І сам прыдумаў яму назву – “Вясёлка”. На жаль, яго ўжо з няма з намі, але ён пакінуў нам шмат казак, вершаў, загадак, лічылак – усяго не пералічаш.

 Сёння я прапаную вам успомніць вядомыя творы В.Віткі і пазнаёміцца з новымі.

Але хтосьці спяшаецца да нас у госці. Здагадайцеся…

 Забалелі ў Вавёрачкі зубкі-

 Не можа раскусіць арэхавай шкарлупкі.

 Ой, гора маё,

 Горачка…(заходзіць Вавёрачка)

Вера-Вавёрачка: - Добры дзень, дзеці! Я - Вера-Вавёрачка. А з якой казкі В.Віткі я прыйшла да вас? (Вавёрчына гора.) А якое гора са мной здарылася? (Забалелі зубкі). Хто мне дапамагаў? Вось тут на малюнках уся мая казка, але яна пераблыталіся. Калі ласка, раскладзіце іх паслядоўна.

Вера - Вавёрачка: - Дзякуй, дзеці вам за дапамогу.

Вых.: А зараз пагуляем. Паглядзім, хто з вас будзе больш спрытны.

 Гульня” Хто хутчэй збярэ арэхі”.

Вых.: Вось якія нашы дзеці спрытныя, дапамаглі табе, Вера- Вавёрачка! Яны вельмі добрыя, нікога не пакрыўдзяць.

В.-В.: Дык, можа, яны і коціку дапамогуць, паспачуваюць яму.

Вых.: Гэта ты гаворыш пра коціка з верша В.Віткі, а назву мне падкажуць дзеці.(Коця і Каця.)

В.- В.: Так. (Кліча.) Хадзі сюды. (Выходзіць Коцік, выцірае лапкай вочы.) Плача коця на кухні

 Ад слёз вочкі папухлі

 Што з табою, мой каток,

Забалеў, мо, жываток?

Коцік: - Мяў!- сказаў варкоцік-

Не баліць жывоцік

У мяне душа баліць –

Як цяпер на свеце жыць.

Як мне жыць у хаце,

Калі хлусіць Каця:

Смятану злізала-

На мяне сказала.

Вых.: Не плач, паглядзі, колькі тут дзетак. Яны цябе вельмі любяць і ведаюць шмат вершаў пра коціка.

Дзеці чытаюць вершы на памяць.

1.Люлі, люлі, люлі,

Дзеткі ўсе паснулі,

Не спіць толькі коця,

Ходзіць па балоце.

2.Застудзіў ён лапку,

Прыйшоў грэцца ў хатку.

Недзе коцю дзецца,

Лапачцы пагрэцца.

3.Палез на палаткі,

Спалохаўся бабкі.

Палез ён на вышкі –

Там гулялі мышкі,

Так яны дурэлі,

Хвост кату ад елі

4.Пайшоў каток у лясок,

Знайшоў белы паясок.

Пайшоў каток пад масток,

Злавіў рыбку за хвасток.

5.Ці самому з есці,

Ці дадому несці?

Думаў, думаў каток,

Адкусіў адзін разок

І панёс дадому,

Дзіцятку малому.

Вых.: У В.Віткі шмат цікавых вершаў. Ёсць нават і пра капялюш. Давайце пагуляем у гульню “Капялюш”. Пры дапамозе лічылкі выбіраем вядучага:

1, 2, 3, 4.-

Зайчык вушкі натапырыў,

Ідзе з лесу воўк, воўк

І зубамі: шчоўк, шчоўк

Мы схаваемся ў кусты:

Зайка, я, і ты, і ты.

Ты ж, ваўчына, пачакай,

Як схаваемся – шукай!

Дзеці становяцца ў круг, вядучы ў цэнтры. Пад словы верша дзеці хутка перадаюць капялюш па крузе, надзяваючы яго на галаву. На апошнія словы той, у каго застаўся капялюш, уцякае, вядучы даганяе яго.

Лепш не кратай, лепш не руш

Мой дзіравы капялюш.

Падабаецца - надзень,

Але толькі на дзень.

Раз надзень, два надзень,

Куды хочаш, туды дзень.

А зараз давайце пагуляем у гульню “Успомні назву казкі”.

“Запрэглі царскія конюхі самых лепшых коней у самую лепшую карэту. Сеў цар у карэту і паехаў. А кот наперадзе пабег – дарогу паказваць”.

“Касіў на лузе касец, сеў адпачыць.Аж бачыць ідзе воўк”.

Вось і закончылася наша падарожжа. Скажыце, калі ласка,пра якога пісьменніка мы сёння вялі размову? Аўтарам якога часопіса ён з яўляецца? Якую казку мы з вамі ўспомнілі? Пра каго чыталі вершы? А ці спадабалася вам наша падарожжа?